F’dawn il-jiem numru ta’ ħwienet tan-nuċċalijiet sfaw vittmi ta’ gruppi ta’ barranin li qed jisirqu nuċċalijiet tad-ditta billi jibdluhom ma’ oħrajn finta li jkunu qed iġorru magħhom. Is-serqa, li tagħha Net News kiseb il-filmati, turi mara u raġel iduru fil-ħanut li jinsab fi Triq it-Torri, Tas-Sliema, jippruvaw numru ta’ nuċċalijiet. Fl-istess waqt, huma jagħżlu nuċċali tad-ditta li jiswa’ ammont konsiderevoli ta’ flus waqt li jibdluh ma’ ieħor finta biex jagħtux fl-għajn. Dan il-każ seħħ nhar is-Sibt li għadda, l-1 ta’ Settembru, għall-ħabta tas-19:15. Il-każ hu identiku għal serqiet oħra minn tliet ħwienet f’Tas-Sliema u San Ġiljan ta’ stabbiliment ieħor. Madankollu, il-ħallelin f’dawn il-każi huma differenti. B’kollox l-irġiel serqu 6 nuċċalijiet tax-xemx u tad-ditta u minflokhom ħallew nuċċalijiet foloz. Anke f’dan il-każ, is-sidien tal-istabbiliment għamlu rapport lill-Pulizija.